玉仙谣
阮孝思 (Yuan)
赤岸无波海尘起，蟠桃枝上花成子。玉仙邂逅赴瑶池，云角凌空月如水。孑孑干旌引素霓，白骡蹀躞骋骄嘶。佩环流响入碧落，雾鬓约略风鬟低。鸾尾金寒歌扇影，铢衣露湿香痕冷。银汉斜回星彩沈，渐渐扶桑耀初景。齐州九点春微茫，六龙腾驾催晨光。空歌不到碧云梦，蝴蝶牵愁愁正长。䌽霞一灭琼台路，想像徒怜蕣英暮。青鸟千霜去不还，犹许留情向豪素。